REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/27-15

23. januar 2015. godine

B e o g r a d

ZAPISNIK

SA 41. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 23. JANUARA 2015. GODINE

Sednica je počela u 12,05 časova.

Sednicom je predsedavao Zoran Babić, predsednik Odbora.

Sednici su prisustvovali članovi Odbora: Petar Petrović, Aleksandar Marković, Olgica Batić, Milisav Petronijević, Snežana Malović, Saša Maksimović, Veroljub Matić, Obrad Isailović i Dušica Stojković.

Sednici su prisustvovali zamenici odsutnih članova Odbora: Adriana Anastasov, zamenik Katarine Rakić i Ljiljana Malušić, zamenik Ljubiše Stojmirovića.

Sednici nisu prisustvovali članovi Odbora: Katarina Rakić, Milan Krkobabić, Đorđe Milićević, Vesna Martinović, Ljubiša Stojmirović, Darko Laketić i Dragana Barišić.

Na predlog predsednika, Odbor je jednoglasno utvrdio sledeći

D n e v n i r e d:

Usvajanje zapisnika sa 38, 39. i 40. sednice Odbora

1. Razmatranje ostavke koju je na funkciju narodnog poslanika podneo Vladeta Kostić (01 broj 118-4773/14 od 26. decembra 2014. godine);

2. Razmatranje zahteva Miladina Kovačevića, člana Saveta guvernera Narodne banke Srbije, za davanje mišljenja za obavljanje druge javne funkcije (21 broj 02-80/15 od 19. januara 2015. godine);

3. Razmatranje zahteva Marijana Rističevića, narodnog poslanika, za davanje mišljenja za obavljanje druge javne funkcije (21 broj 02-85/15 od 19. januara 2015. godine);

4. Razno.

Pre prelaska na razmatranje prve tačke dnevnog reda Odbor je jednoglasno, bez primedaba, usvojio zapisnike sa 38, 39. i 40. sednice Odbora.

**Prva tačka dnevnog reda**: Razmatranje ostavke koju je na funkciju narodnog poslanika podneo Vladeta Kostić (01 broj 118-4773/14 od 26. decembra 2014. godine)

Predsednik Odbora obavestio je članove i zamenike članova Odbora da je ostavka Vladete Kostića na funkciju narodnog poslanika podneta u skladu sa Zakonom o izboru narodnih poslanika i Poslovnikom Narodne skuštine, kao i da je imenovani, u skladu sa članom 198. stav 2. Poslovnika Narodne skupštine, pozvan da prisustvuje ovoj sednici.

Diskusije nije bilo.

Na predlog predsednika, Odbor je jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Vladete Kostića, izabranog sa Izborne liste ALEKSANDAR VUČIĆ - BUDUĆNOST U KOJU VERUJEMO (Srpska napredna stranka, Socijaldemokratska partija Srbije, Nova Srbija, Srpski pokret obnove, Pokret socijalista), nastupio slučaj iz člana 88. stav 1. tačka 2. Zakona o izboru narodnih poslanika u kome se podnošenje ostavke navodi kao jedan od razloga za prestanak mandata narodnom poslaniku pre isteka vremena na koje je izabran, te predlaže da Narodna skupština, u smislu člana 88. st. 3. i 4. istog zakona, konstatuje prestanak mandata imenovanom narodnom poslaniku.

Na taj način omogućava se izbor novog narodnog poslanika, putem dodeljivanja mandata od strane podnosioca navedene izborne liste drugom kandidatu, u skladu sa članom 92. Zakona o izboru narodnih poslanika.

Za izvestioca Odbora na sednici Narodne skupštine određen je Zoran Babić, predsednik Odbora.

**Druga tačka dnevnog reda**: Razmatranje zahteva Miladina Kovačevića, člana Saveta guvernera Narodne banke Srbije, za davanje mišljenja za obavljanje druge javne funkcije (21 broj 02-80/15 od 19. januara 2015. godine)

Predsednik Odbora obavestio je članove i zamenike članova Odbora da je Miladin Kovačević, član Saveta guvernera Narodne banke Srbije, podneo Odboru zahtev 21 broj 02-80/15 za davanje pozitivnog mišljenja za istovremeno vršenje funkcije člana Saveta guvernera Narodne banke Srbije i funkcije vršioca dužnosti direktora u Republičkom zavodu za statistiku.

Diskusije nije bilo.

Na predlog predsednika, Odbor je većinom glasova dao pozitivno mišljenje da Miladin Kovačević, uz obavljanje funkcije člana Saveta guvernera Narodne banke Srbije, može da obavlja i funkciju vršioca dužnosti direktora u Republičkom zavodu za statistiku.

**Treća tačka dnevnog reda**: Razmatranje zahteva Marijana Rističevića, narodnog poslanika, za davanje mišljenja za obavljanje druge javne funkcije (21 broj 02-85/15 od 19. januara 2015. godine)

Predsednik Odbora obavestio je članove i zamenike članova Odbora da je Marijan Rističević, narodni poslanik, podneo Odboru zahtev 21 broj 02-85/15 za davanje pozitivnog mišljenja za istovremeno vršenje funkcije narodnog poslanika i funkcije člana Upravnog odbora Republičkog fonda za zdravstveno osiguranje.

Diskusije nije bilo.

Na predlog predsednika, Odbor je jednoglasno dao pozitivno mišljenje da Marijan Rističević, uz vršenje funkcije narodnog poslanika, može da vrši i funkciju člana Upravnog odbora Republičkog fonda za zdravstveno osiguranje.

**Četvrta tačka dnevnog reda**: Razno

Povodom ove tačke dnevnog reda nije bilo predloga ni diskusije.

Sednica je završena u 12,10 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Zoran Babić